St. Johanneslogen Capella

St. Johanneslogen Capella er en frimurerlosje i Den Norske Frimurerorden (St. Johannesloge nr. 30) med tilhold i Namsos. St. Johanneslogen Capella er underlagt Trondhjems Provincialloge. Losjens devise er «Natur Religion Styrke».

I 1934, etter søknad til St. Johanneslogen Nordlyset i Trondheim, etablerte frimurere bosatt i Namsos sin egen broderforening med St. Johanneslogen Nordlyset som moderlosje. Møtene ble holdt i Namsos Athenæum. Byen ble bombet av tyskerne i april 1940, og i mangel på et egnet lokale ble ikke frimurernes virksomhet i byen gjenopptatt før mars 1950, først i kjelleren på Grand Hotel Bondeheimen, senere i gjenreiste Namsos Athenæum.

Sommeren 1939 søkte Namsos broderforening via St. Johanneslogen Nordlyset om å få bli en deputasjonslosje. Den Norske Store Landsloge innvilget søknaden på visse betingelser i 1940, men på grunn av krigen lot det seg ikke gjennomføre før 1957.

St. Johanneslogen Nordlysets deputasjonslosje i Namsos ble innviet som selvstendig losje den 10. januar 1978.

Frimurerne og Odd Fellow i Namsos samarbeidet om å innrede adskilte losjesaler, organisert som et eierseksjonssameie, i sparebankens bygning. Den nåværende losjesalen ble innviet i 2006.

Ordførende Mestere
#  Navn  Innsatt  Avgikk  1  Disponent Halvor Steen (1914–1984)  14. april 1978  15. juni 1984 2  Skipsmegler Karl Greiff (1925–2015)  15. juni 1984  8. oktober 1990 3  Rektor Kurt Bolkan (1935–2021)  8. oktober 1990  16. april 1999 4  Tekstforfatter Rolf Asbjørn Mokkelbost (1950–)  16. april 1999  1. april 2006 5  Overlege Odd Øyvind Moen (1942–)  1. april 2006  april 2012 6  Boktrykker Jørund Sandnes (1948–)  april 2012  2018 7  Musiker Svein Arne Myrvold (1949–)  2018 

 Referanser 

Litteratur
 Matrikkel over Den Norske Frimurerorden for arbeidsåret 1996/97, Aktietrykkeriet i Trondhjem
 Matrikkel over Den Norske Frimurerorden for arbeidsåret 2007, Aktietrykkeriet i Trondhjem

Kategori:Trondhjems Provincialloge
Capella
Kategori:Organisasjoner etablert i 1978